Zuma stem in om met studenteleiers te vergaderPresident Jacob Zuma Foto: GCIS, Flickr Die presidensie het Donderdag in ŉ verklaring gesê die vergadering, wat by die Uniegebou in Pretoria sal plaasvind, sal poog om ŉ oplossing te vind vir die studente se ontevredenheid oor die verhoging in studiefooie. Dit volg nadat betogings vandeesweek op 18 kampusse van tersiêre instansies oor die hele land gewoed het. Die betogings, wat op sosiale media gekenmerk is deur die hutsmerk “FeesMustFall”, spruit uit studente se ontevredenheid oor die hoë koste van tersiêre kwalifikasies en hul eise vir gratis onderrig. Studente het Dinsdag Blade Nzimande, minister van hoër onderwys, se aanbod om die verhoging van studentefooie tot 6% te beperk, verwerp. Volgens die presidensie het Zuma ten volle begrip vir die werkersklas en studente wat uit arm huishoudings kom se finansiële probleme ten opsigte van hoë universiteitsfooie. “Dit is belangrik dat ons saamwerk om oplossings te vind. Niemand verskil van die studente se boodskap dat arm huishoudings finansiële probleme ervaar en dus van onderrig uitgesluit word nie,” het Zuma gesê. “Selfs in ŉ verklaring wat in Januarie vanjaar deur die regerende party uitgereik is, het ons gesê die verhoging van universiteitsonderrig word nog ŉ manier waarop die armes en weerloses in Suid-Afrika uitgesluit word. Alle partye moet ruimte toelaat vir die saak om bespreek te word op ŉ manier waarop daar ŉ oplossing gevind kan word.”